په هسپانیه کې د اورګاډي په ټکر کې ۸۰ کسه وژل شوي 
دغه پېښه د چارشنبې په ورځ د سنتیاګو ډی کمپوستیلا په تاریخي ښار کې رامنځ ته شوه او په تیرو ۴۰ کلونو کې تر ټولو خونړۍ پېښه ده چې کېږي.
تحقیق کونکي هڅه کوي چې دا معلومه کړي چې په هسپانیې کې ولي یو اورګاډی د ریل د پټلۍ څخه واوښتیْ او سپرلیوو ته یې سخت تلفات واړول. په پېښه کې ۸۰ کسه وژل شوي دي او د ۱۴۰ نه زیات خلګ ټپیان شوي دي. دغه پېښه د چارشنبې په ورځ د سنتیاګو ډی کمپوستیلا په تاریخي ښار کې رامنځ ته شوه او په تیرو څلویشتو کلونو کې تر ټولو خونړۍ پېښه ده چې کېږي. په ۱۹۷۲ کال کې ۸۰ کسه د اورګاډي سپرلۍ هغه مهال ووژل شوې چې اورګاډي د بس موټر سره ټکر وکړ. د بیړني حالت کارکونکو پرون ماښام ټوله شپه کار کوی چې د پیښې نه بچ شوي کسان وژغوري. خپرې شوې ویډیوګانې ښيي چې د اورګاډي د ۸ سرو ډبو څخه لوګي آسمان ته پورته کېږي او د انسانانو جسدونه په کمپلونو کې پیچلي د اورګاډي څنګ ته پراته دي. د ژغورنې عملې د پنجشنبې په ورځ د کرین په مرسته د اورګاډي چپه شوې ډبې انتقال کړې. د هسپانیې لومړي وزیر ماریانو رجوی چې د سنتیاګو ښار یې پلرنی ښار دی او هلته زېږیدلی دی دغه ښار ته تللی چې د اورګاډي د چپه کېدو پېښه وڅاري. ټاکل شوې وه چې په دې ښار کې د پنجشنبې په ورځ د نړۍ د ګوټ ګوټ نه عیسویان د زیارت دپاره راسي او د سینټ جیمس د درناوي په کلنیزو مراسمو کې ګډون وکړي، خو د اورګاډي د ټکر له وجې دغه مراسم لغوه شوي دي. سینټ جیمس د حضرت عیسی (ع) شاګرد او پلوی و.